Churz vor dr nächschte bedütende schtazion, Coober Pedy, hei mer dr Dingo Fence passiert. Dä zuun isch hüt öppe 5000km läng u het früecher mau ds dopplete gmässe. Är söu hüt derzue diene, d dingos im norde vo de schafherde im süde fernzhaute. Urschprünglech isch er 1887 erschteut worde zum dr norde vor de tablarchüe (zuegäh, das isch jetz äxtra chly urchig gsy. Normalerwys sägi däne tierli o chüngle) z schütze. Aber bis er isch fertiggschteut worde, hei sech die härzige viechli scho glychmässig uf beide sytene vom zuun verteilt gha. Ou hüt loht sech mire meinig na über d würksamkeit vom zuun lo schtrite: Ds erschte übercharete tier, wo mer änet em zuun hei gseh, isch e dingo gsy.